Deg yal aswir aɣurbiz neɣasdawan deg umaḍal merra, inelmaden ttmagaren-d igulen akked tuccḍiwin deg tira-nsen aladɣa deg ulmad n tutlayt taberranit, ay-agi yezmer ad yuɣal ɣer waṭas n tmental. Seg wayen nwala akka, tamsalt n yigulen tusa-d d tasemmadt i ukala n uselmed, teddem addad n umatar n tmudemt n ulmad. Aṭas ur yegzin ara amgired yellan gar wagul akked tuccḍa ula d iselmaden werɛad ssawḍen ad semgirden gar tuccḍa akked wagul, nezmer ad d-nini d akken agul akked tuccḍa ur mgaraden ara mliḥ, ad neɛreḍ ad d-nsebadu snat n tmiḍranin-a, i usebyen n umgired yellan gar-asen.